Video: Pa sterf toe vliegtuig hom op strand tref | Maroela Media
'n Pa is dood en sy negejarige dogter ernstig beseer toe 'n klein vliegtuig hulle Sondag op 'n strand in Florida, Amerika, getref het.
"Karl Kokomoor (57), die vlieënier, en sy passasier David Theen (60), is nie beseer nie," het Wendy Rose, 'n woordvoerder vir die polisie in Sarasota, gesê. Die Piper-vliegtuig het krag verloor en langs die water neergestryk.
"Ommy Irizarry (36) en sy dogter, Oceana, het op die strand geloop en die vliegtuig het hulle getref. Ommy is later dood verklaar," het Rose bygevoeg.
'n Plaaslike lughawe het 'n noodoproep van Kokomoor ontvang om te sê dat hy nie die lughawe gaan haal nie. Hy moes 'n noodlanding op die strand doen.
Oceana is in 'n kritieke toestand na 'n hospitaal geneem.
Kathleen Bergen, 'n woordvoerder vir die Federale Lugvaartowerheid het in 'n e-pos aan die Associated Press gesê die agentskap ondersoek die voorval. Sy het bevestig die vliegtuig het krag verloor, maar kon nie verdere besonderhede verskaf nie.